C 490/20

Pritožba, ki jo je XC vložil 20. avgusta 2021 zoper sodbo Splošnega sodišča (osmi senat) z dne 10. februarja 2021 v zadevi T-488/18, XC/Komisija

(Zadeva C-527/21 P)

(2021/C 490/19)

Jezik postopka: italijanščina

Stranki

Pritožnik: XC (zastopnik: F. Rosi, avvocato)

Druga stranka v postopku: Evropska komisija

Predlogi

Pritožnik Sodišču predlaga, naj:

— razveljavi sodbo Splošnega sodišča Evropske unije z dne 10. februarja 2021 v zadevi T-488/18, XC/Komisija;

— razglasi ničnost treh odločb, izpodbijanih na prvi stopnji, oziroma, podredno, zadevo vrne v razsojanje Splošnemu sodišču;

— Komisiji naloži povračilo škode, ki naj jo pravično določi Sodišče, oziroma, podredno, zadevo vrne v razsojanje Splošnemu sodišču;

— Komisiji naloži plačilo stroškov na obeh stopnjah, oziroma, podredno, odločitev o stroških pridrži in zadevo vrne v razsojanje Splošnemu sodišču.

Pritožbeni razlogi in bistvene trditve

Pritožba je razdeljena na štiri dele.

Prvi del: zavrnitev predloga za razglasitev ničnosti rezervnega seznama javnega natečaja EPSO/AD/356/18 (točke od 173 do 182 izpodbijane sodbe)

Pritožnik se v zvezi s tem sklicuje na kršitev načela kontradiktornosti; kršitev in napačno uporabo načel, vzpostavljenih s sodno prakso na področju razglaševanja ničnosti rezervnih seznamov javnih natečajev; kršitev člena 47 Listine Evropske unije o temeljnih pravicah na področju učinkovitega sodnega varstva; neobstoj obrazložitve in nelogičnost izpodbijane sodbe ter izkrivljanje in potvarjanje dejstev.

Drugi del: zavrnitev predloga za razglasitev ničnosti Sklepa Komisije C(2018) 3969 z dne 19. junija 2018 na področju dostopa do dokumentov (točke od 141 do 172 izpodbijane sodbe)

Pritožnik se v zvezi s tem sklicuje na kršitev pravnih načel, navedenih v sodbi T-515/14 P, Alexandrou/Komisija; kršitev načel enotnosti in doslednosti evropskega prava; kršitev člena 4 Uredbe št. 1049/2001 (1); postopkovno kršitev, ki se kaže v opustitvi odločanja o delu tožbenega predloga ter izkrivljanje in potvarjanje dejstev.

Tretji del: zavrnitev predloga za razglasitev ničnosti odločitve izbirne komisije javnega natečaja EPSO/AD/338/17 z dne 4. decembra 2017, da pritožnika ne pripusti k naslednji fazi natečaja (točke od 78 do 99 izpodbijane sodbe)

Pritožnik se v zvezi s tem sklicuje na kršitev in napačno uporabo člena 1d Kadrovskih predpisov za uradnike Evropske unije in člena 8(1) Direktive 2000/43 (2); očitno nelogičnost izpodbijane sodbe; očitno napako pri presoji ter kršitev člena 1d Kadrovskih predpisov.

Četrti del: povračilo škode in stroški (točke od 183 do 198 izpodbijane sodbe)

Pritožnik trdi, da je treba dele sodbe Splošnega sodišča, ki se nanašajo na povračilo škode in stroške, prav tako razveljaviti, ker so tesno povezani z zavrnitvijo predlogov za razglasitev ničnosti spornih odločb na prvi stopnji.

(1) Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL, posebna izdaja v slovenščini, poglavje 1, zvezek 3, str. 331).

(2) Direktiva Sveta 2000/43/ES z dne 29. junija 2000 o izvajanju načela enakega obravnavanja oseb ne glede na raso ali narodnost (UL, posebna izdaja v slovenščini, poglavje 20, zvezek 1, str. 23).